Монгол Улсын Их Хурлын 2008 оны анхдугаар чуулганы Нийгмийн бодлого, боловсрол, соёл, шинжлэх ухааны байнгын хорооны 9 дүгээр сарын 9-ний өдөр /Мягмар гараг/-ийн хуралдаан 17 цаг 25 минутад Төрийн ордны \"А\" танхимд эхлэв.

            УИХ-ын гишүүн Ч.Улаан ирц, хэлэлцэх асуудлыг танилцуулж, хуралдааныг даргалав.

 Хуралдаанд ирвэл зохих 18 гишүүнээс 12 гишүүн ирж, 66.6 хувийн ирцтэй байв. Үүнд:

            Тасалсан: Х.Бадамсүрэн, Х.Баттулга, Ц.Дашдорж, Д.Загджав, Д.Батбаяр, Д.Чойжилсүрэн

Нэг.Байнгын хорооны даргад нэр дэвшүүлэх тухай

Хэлэлцэж буй асуудалтай холбогдуулан УИХ дахь МАХН-ын бүлгийн дарга Д.Лүндээжанцан, УИХ-ын Тамгын газрын нэгдүгээр нарийн бичгийн дарга Ж.Нарантуяа, Нийгмийн бодлого, боловсрол, соёл, шинжлэх ухааны байнгын хорооны референт С.Цолмон нар байлцав.

Байнгын хорооны даргад нэр дэвшүүлэх тухай МАХН-ын бүлгийн саналыг УИХ дахь МАХН-ын бүлгийн дарга Д.Лүндээжанцан танилцуулав.

Танилцуулгатай холбогдуулан УИХ-ын гишүүдээс асуулт, санал гараагүй болно.

**Ч.Улаан**:-Нийгмийн бодлого, боловсрол, соёл, шинжлэх ухааны байнгын хорооны даргад УИХ-ын гишүүн Дуламсүрэнгийн Оюунхоролын нэрийг дэвшүүлэх саналыг дэмжиж байгаа гишүүд гараа өргөнө үү.

Зөвшөөрсөн                  12

Татгалзсан                   0

Бүгд                             12

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Ч.Улаан УИХ-ын чуулганы нэгдсэн хуралдаанд танилцуулахаар тогтов.

**Хуралдаан 17 цаг 30 минутад** **өндөрлөв.**

Танилцсан:

ХУРАЛДААН ДАРГАЛАГЧ

УЛСЫН ИХ ХУРЛЫН ГИШҮҮН                                                             Ч.УЛААН

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                                     Ц.НАРАНТУЯА

**УИХ-ЫН 2008 ОНЫ АНХДУГААР ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ,**

**ШИНЖЛЭХ УХААНЫ БАЙНГЫН ХОРООНЫ**

**9 ДҮГЭЭР САРЫН 9-НИЙ** **ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Ч.Улаан**: -Нийгмийн бодлого, боловсрол, соёл, шинжлэх ухааны байнгын хорооны гишүүнээр томилогдсон гишүүд та бүхэнд баяр хүргэе. Ингээд Нийгмийн бодлого, боловсрол, соёл, шинжлэх ухааны байнгын хорооны анхдугаар хуралдаан нээснийг мэдэгдэж байна. Анхдугаар хуралдаанаар Байнгын хорооны даргад нэр дэвшүүлэх асуудлыг хэлэлцэнэ.. Хэлэлцэх асуудлын талаар өөр саналтай гишүүд байхгүй биз дээ. Байнгын хороо маань бүрдэж анхны хурлаа хийж байгаа учраас зохион байгуулалтын асуудлаа эхэлж хэлэлцэх нь зүйтэй байх. Алга байна.

УИХ-ын чуулганы хуралдааны дэгийн тухай хуулийн 15.1-д заасны дагуу Байнгын хорооны хуралдаанд орсон гишүүдийн олонхийн саналаар Байнгын хорооны даргад нэр дэвшүүлдэг учиртай. Ингээд дэгийн дагуу УИХ-ын Нийгмийн бодлого, боловсрол, соёл, шинжлэх ухааны байнгын хорооны даргад нэр дэвшүүлэх асуудлаа хэлэлцье. УИХ дахь МАХН-ын намын бүлгийн дарга Лүндээжанцан дарга нэр дэвшүүлнэ.

**Д.Лүндээжанцан**:-Нийгмийн бодлогын байнгын хорооны гишүүд та бүхний амар амгаланг айлтгая. МАХН-ын бүлэг хуралдаж УИХ-ын гишүүн Дуламсүрэнгийн Оюунхоролыг Нийгмийн бодлого, боловсрол, соёл, шинжлэх ухааны байнгын хорооны даргад нэрийг нь дэвшүүлэхээр шийдвэрлэсэн юм.

Оюунхорол 1963 онд Завхан аймгийн Тосонцэнгэл суманд төрсөн, бага, дунд сургууль төгсч, улмаар 1986 онд Улсын багшийн их сургуулийн математикийн ангийг төгссөн. Мөн 2003 онд МУИС-ийн Хууль зүйн дээд сургуулийг эрх зүйч мэргэжлээр төгссөн. Боловсрол судлалын ухааны доктор, профессор цолтой.

Мөн ОХУ-ын Аюулгүй байдал, эрх зүйн академийн эрдмийн зөвлөлийн шийдвэрээр тус академийн профессор цол хүртсэн.

1985-1989 нд Улаанбаатар хотын 26-р дунд сургуульд математикийн багш, хичээлийн эрхлэгч, 1989-1990 онд Туул хорооны  Хувьсгалт залуучуудын эвлэлийн хорооны дарга, 1990-1991 онд 32-р дунд сургуулийн хичээлийн эрхлэгч, 1991-2000 онд Отгонтэнгэр их сургуулийн ректор, 2000-2004 онд УИХ-ын гишүүн, 2004-2008 онд Отгонтэнгэр их сургуулийн ерөнхийлөгчөөр ажиллаж ирсэн.

2008 оноос УИХ-ын гишүүнээр сонгогдон ажиллаж байна. Оюунхорол манай орны боловсрол, соёл, шинжлэх ухаан, нийгмийн салбарын өндөр боловсролтой, тэргүүний боловсон хүчний нэг гэж үзээд УИХ-ын Нийгмийн бодлого, боловсрол, соёл, шинжлэх ухааны байнгын хорооны даргын сонгуульт ажлыг гүйцэтгэх чадвартай, дадлага туршлагатай, мэдлэг боловсролтой боловсон хүчин гэж манай намын бүлэг үзэж байгаа юм.

Ингээд УИХ-ын гишүүн Дуламсүрэнгийн Оюунхоролыг Нийгмийн бодлого, боловсрол, соёл, шинжлэх ухааны байнгын хорооны даргаар сонгож өгөхийг МАХН-ын бүлгээс нэр дэвшүүлж байна, та бүхнийг дэмжихийг хүсье. Анхаарал тавьанд баярлалаа.

**Ч.Улаан**:-За баярлалаа. Лүндээжанцан даргад. УИХ-д суудалтай намуудаас томилогдсон ажлын хэсгүүд Их Хурлын бүтэц бүрэлдэхүүний талаар бас ярилцаж, ялангуяа бүтцийн талаар нэгдсэн ойлголтод хүрсэн гэж ойлгож байгаа. Ингээд МАХН-аас нэр дэвшүүлж байна. Өөр нэр дэвшүүлэх саналтай гишүүд бий юу? алга байна. Тэгвэл нэр дэвшигчээс асууж тодруулах асуулттай гишүүд байна уу? алга байна. Нэмж нэр дэвшүүлэхгүй юм байна, асуулт асуухгүй юм байна. Санал хэлж, захиа даалгавар өгөх гишүүн байна уу? алга байна. Энэ бол бүгдээрээ санал нэгтэйгээр хамтран ажиллая гэсний илэрхийлэл гэж ойлгож байна.

Ингээд Дуламсүрэн овогтой Оюунхоролыг Нийгмийн бодлого, боловсрол, соёл, шинжлэх ухааны байнгын хорооны даргад нэр дэвшүүлье гэсэн санал хураалт явуулъя. Дэмжиж байгаа гишүүд гараа өргөнө үү. 12-12. 100 хувийн саналаар Оюунхорол гишүүний нэр дэвшиж байна. Ингээд УИХ-ын Нийгмийн бодлого, боловсрол, соёл, шинжлэх ухааны байнгын хорооны гишүүдийн 100 хувийн дэмжлэг авч нэр дэвшсэн Оюунхорол гишүүнд баяр хүргэж амжилт хүсье. Цаашдаа хамтарч ажиллая гээд.

За хурал хэлэлцэхээр төлөвлөсөн асуудлаа дууслаа. УИХ-д Байнгын хороо дүгнэлтээ оруулах ёстой, Байнгын хорооны дүгнэлтийг унших саналтай гишүүн байна уу? за тэгвэл хурал даргалсан хүн танилцуулах болох нь л дээ. Тэгэхээр санал нэг байна уу? за тэгвэл тогтчихъё. За байнгын хорооны хуралдаан дууслаа. Баярлалаа гишүүд ээ.

Соронзон хальснаас хянаж буулгасан:

ХУРАЛДААНЫ НАРИЙН

БИЧГИЙН ДАРГА                                                                                 Ц.НАРАНТУЯА